Kjarninn fékk afhentar skýrslur um úttektir Fjármálaeftirlitsins frá þessum árum að hluta . Auk þess aflaði hann sér frekari gagna um úttektirnar , meðal annars sumar þeirra blaðsíðna sem eftirlitið vildi ekki láta af hendi . Í drögum að niðurstöðu vegna úttektar á einum bankanum , Glitni , kemur fram að hann hlaut algjöra falleinkunn fyrir varnir sínar gegn peningaþvætti . Þar sagði enn fremur að það væri „ mat Fjármálaeftirlitsins að slík niðurstaða sé ekki ásættanleg fyrir alþjóðlegan viðskiptabanka á við Glitni . “ Næsta rúma áratuginn var lítið gert til að stemma stigu við mögulegu peningaþvætti . Möguleikarnir til þess að stunda það urðu reyndar þrengri með tilkomu fjármagnshafta , en voru þó til staðar , meðal annars vegna leiða sem boðið var upp á til að ferja fjármagn inn og út úr þeim höftum . Í apríl 2018 fékk Ísland svo gula spjaldið frá Financial Action Task Force ( FATF ) , samtökum sem hafa lengi haft það hlutverk að móta aðgerðir til að hindra að fjármálakerfið sé misnotað í þeim tilgangi að koma illa fengnu fé aftur í umferð . Annað hvort myndi landið bæta sig í vörnum gegn peningaþvætti eða það ætti á hættu á að lenda á lista yfir ósamvinnuþýð ríki . Síðan þá hefur verið samþykkt ný löggjöf , búið er að mynda stýrihóp til að takast á við vandann og aukið fjármagn hefur verið sett í málaflokkinn . Í júní næstkomandi mun koma í ljós hvort að nóg hafi verið að gert , þegar eftirfylgniskýrslu verður skilað til FATF .